KOMISJONI MÄÄRUS (EL) 2021/1175,

16. juuli 2021,

millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses polüoolide kasutamisega teatavates vähendatud energiasisaldusega kondiitritoodetes

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3,

ning arvestades järgmist:

(1) Määruse (EÜ) nr 1333/2008 II lisas on esitatud liidu loetelu toidus kasutada lubatud lisaainetest ja kõnealuste lisaainete kasutustingimused.

(2) Seda loetelu võidakse komisjoni algatusel või esitatud taotluse alusel ajakohastada Euroopa Parlamendi ja nõukogu määruse (EÜ) nr 1331/2008 (2) artikli 3 lõikes 1 osutatud ühtse menetluse kaudu.

(3) 2018. aasta 18. detsembril esitati loataotlus polüoolide kasutamiseks magusainena vähendatud energiasisaldusega kõvades kondiitritoodetes (kommid ja lutsukommid), pehmetes kondiitritoodetes (närimiskommid, puuvilja-kummikommid ja suhkruvahust tooted/vahukommid), lagritsamaiustustes, pähklimassis, martsipanis, tugevamaitselistes värskendavates kurgupastillides ja hingeõhku värskendavates pisimaiustustes. See taotlus tehti seejärel vastavalt määruse (EÜ) nr 1331/2008 artiklile 4 liikmesriikidele kättesaadavaks.

(4) Polüoolid on väikese kalorsusega magusained ja neid saab kasutada suure kalorsusega suhkrute osaliseks või täielikuks asendamiseks teatavates kondiitritoodetes. See võimaldab vähendada nende toodete kalorisisaldust ja pakkuda tarbijale vähendatud energiasisaldusega tooteid kooskõlas määruse (EÜ) nr 1333/2008 artikliga 7. Polüoolide ja suhkrute koos kasutamine vähendatud energiasisaldusega kondiitritoodetes tagab nende toodete magususe ning soovitud funktsionaalsed ja organoleptilised omadused, mida ei ole võimalik saavutada muude koostisainetega ega üksnes polüoolide kasutamisega.

(5) Polüoolide piiratud kasutamist magusainena toidus peetakse vastuvõetavaks eeldusel, et võetakse arvesse nende lahtistavat toimet (3). Vastavalt määrusele (EÜ) nr 1333/2008 ei ole polüoolide kasutamine jookides nende võimaliku lahtistava toime tõttu üldjuhul lubatud. Ent tahkes toidus, näiteks kõnealuses taotluses kirjeldatud kondiitritoodetes kasutamisel ei põhjusta polüoolid tõenäoliselt soovimatut kõhulahtisust, kui neid tarbitakse kõikidest allikatest kokku alla 20 g päevas (4). Seepärast on määrusega (EÜ) nr 1333/2008 juba lubatud kasutada polüoole vajalikus koguses toidugrupis 05.2 „Muud kondiitritooted, sealhulgas hingeõhku värskendavad pisimaiustused“, muu hulgas suhkrute täielikuks asendamiseks ilma lisatud suhkruta toodetes. Polüoolide kasutusala kavandatud laiendamisega soovitakse sama liiki toodetes asendada suhkrud üksnes osaliselt ning seega oleks polüoolide sisaldus neis selline, mille puhul soovimatut kõhulahtisust ei esine.

(6) Vastavalt määruse (EÜ) nr 1331/2008 artikli 3 lõikele 2 peab komisjon selleks, et ajakohastada määruse (EÜ) nr 1333/2008 II lisas esitatud liidu loetelu toidu lisaainetest, küsima Euroopa Toiduohutusameti (edaspidi „amet“) arvamust, välja arvatud juhul, kui selline ajakohastamine tõenäoliselt ei mõjuta inimeste tervist. Loa andmine polüoolide kasutamiseks magusainena vähendatud energiasisaldusega kondiitritoodetes, nagu ka nende juba lubatud kasutus ilma lisatud suhkruta kondiitritoodetes, tähendab kõnealuse loetelu sellist ajakohastamist, mis tõenäoliselt ei mõjuta inimeste tervist. Seepärast ei ole vaja küsida ameti arvamust. Selle tagamiseks, et tarbijatele esitatakse piisavalt teavet, peab toidul, milles määruse (EÜ) nr 1333/2008 II lisa kohaselt lubatud lisatud polüoolide sisaldus on üle 10 %, olema etiketil esitatud Euroopa Parlamendi ja nõukogu määruse (EL) nr 1169/2011 (5) III lisa kohane kohustuslik märge „Üleliigne tarbimine võib põhjustada kõhulahtisust.“

(7) Eeltoodust lähtuvalt on asjakohane anda luba polüoolide kasutamiseks magusainena vajalikus koguses (quantum satis) teatavates vähendatud energiasisaldusega toodetes, millele on osutatud põhjenduse 3 esimeses lauses ja mis kuuluvad toidugruppi 05.2 „Muud kondiitritooted, sealhulgas hingeõhku värskendavad pisimaiustused“.

(8) Määruse (EÜ) nr 1333/2008 II lisa tuleks seepärast vastavalt muuta.

(9) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 1333/2008 II lisa muudetakse vastavalt käesoleva määruse lisale.

Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 16. juuli 2021 Komisjoni nimel president Ursula VON DER LEYEN

(1) ELT L 354, 31.12.2008, lk 16.

(2) Euroopa Parlamendi ja nõukogu 16. detsembri 2008. aasta määrus (EÜ) nr 1331/2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus (ELT L 354, 31.12.2008, lk 1).

(3) Toidu teaduskomitee aruanne magusainete kohta (1984) ja „Opinion of the Scientific Committee on Food on Erythritol“ („Toidu teaduskomitee arvamus erütritooli kohta“) (5. märts 2003).

(4) „Report of the Scientific Committee for Food on sweeteners“ („Toidu teaduskomitee aruanne magusainete kohta“) (arvamus esitatud 11. detsembril 1987 ja 10. novembril 1988).

(5) Euroopa Parlamendi ja nõukogu 25. oktoobri 2011. aasta määrus (EL) nr 1169/2011, milles käsitletakse toidualase teabe esitamist tarbijatele ning millega muudetakse Euroopa Parlamendi ja nõukogu määrusi (EÜ) nr 1924/2006 ja (EÜ) nr 1925/2006 ning tunnistatakse kehtetuks komisjoni direktiiv 87/250/EMÜ, nõukogu direktiiv 90/496/EMÜ, komisjoni direktiiv 1999/10/EÜ, Euroopa Parlamendi ja nõukogu direktiiv 2000/13/EÜ, komisjoni direktiivid 2002/67/EÜ ja 2008/5/EÜ ning komisjoni määrus (EÜ) nr 608/2004 (ELT L 304, 22.11.2011, lk 18).